Égerházi Imre Kiállító terem és Alkotóház

**A HAJDÚHADHÁZI KÉZIMUNKA SZAKKÖR KIÁLLÍTÁSÁNAK MEGNYITÓJA**

2015. május 1.

**1958-ban alakult a szakkör.**

Először a szabás-varrással ismerkedtek az asszonyok; kötényeket, párnahuzatokat, gyermekruhákat, blúzokat varrtak.

A szakköri tagok a következő évtől már a különböző tájegységek hímzéseit kezdték elsajátítani Tihanyi Istvánné tanárnő vezetésével.

**1961-től a szakkör vezetője Koncz Józsefné (Margitka néni) lett.**

Összejöveteleiket hetente egyszer a Városháza nagytermében tartották.

A lakásdíszítő népművészeti alkotások köre egyre jobban bővült. Matyó, buzsáki, kalocsai, kunsági keresztszemes hímzések kerülnek ki a szakkör tagjainak keze munkája nyomán. Kiállítottak Nyíregyházán, Berettyóújfaluban, Debrecenben és minden év májusában Hajdúhadházon is.

**Hajdú-Bihar megyében a 70-esévektől** kezdve szinte nem volt olyan művelődési ház, klubkönyvtár, amely nem tartott fenn asszony kört, hímző csoportot.

E közösségek szakmai vezetői azok pedagógusok voltak akik:

* vagy maguk kutatták fel a településük még élő tárgykultúráját, mint pl. nálunk Enyedi József tanár úr;
* vagy követték a nagy elődöket, falukutatókat, néprajzi gyűjtőket.

Mindkét formára van példa a megyében:

* Komádiban Fekete Erzsébet tanárnő maga gyűjtötte és dolgozta fel a méltán híres komádi vászon és kender alapanyagú lakástextil kultúrát.
* Kaba pedig a neves néprajzkutató Dorogi Márton útját követte.

Hadháznak, de a Hajdúságnak sincsenek eredeti motívumai, így más tájegységek hagyományait viszik tovább; a mezőkövesdit, a karádit, a furtait, a kalocsait.

**1970-től a szakkör az ÁFÉSZ fenntartásában folytatja munkáját.**

Foglalkozásaikat az ÁFÉSZ-klubban tartották, amely alkalmas volt az évzáró kiállításaik megrendezésére is.

A hímzések nemcsak a terítőkön, falvédőkön, párnákon jelennek meg, hanem átkerülnek a viseletekre is, pl. blúzokra, ruhákra, mellényekre, kendőkre, gallérokra és kötényekre.

**Kiállításaikat 1996-tól tartják a Művelődési Házban.**

**2006-ban Koncz Józsefné Margitka néni betegsége miatt a szakkör vezetését átadta menyének Erzsikének,** aki töretlen lelkesedéssel viszi tovább a hagyományokat.

**2006 őszétől a művelődési ház ad helyet a szakkörnek.**

Komádi, furtai, kalocsai, ó kalocsai, madeirás, és úri hímzéseket, készítenek.

A hímzés mellett a horgolás és kötés és a gobelin készítések is jelen vannak.

ifj. Koncz Józsefné szakmai ismereteinek gyarapítása érdekében 2008-tól bekapcsolódott a Debreceni Tiszta Forrás hímző kör munkájába, és elkészített egy furtai fehér hímzéses női kötényt, amely a szakmai zsűri által „A” minősítést kapott.

**2008-ban ünnepelte a szakkör fennállásának 50. évfordulóját.**

Egy átfogó-visszatekintő ünnepi kiállítást rendeztünk ebből az alkalomból a művelődési házban.

2008 októberében **Megyejáráson** mutatkozott be városunk a Méliusz Központban; keresztmetszetet adva településünk történetéről, hagyományainkról, kultúrájáról.

Igazi közösséggé kovácsolódott ez a hímző kör; tanulmányi utakat szerveznek, de együtt vannak örömben (névnapokon, születésnapokon) gyászban is.

Évről-évre egyre több bemutatkozást vállalnak a városi rendezvényeken:

* a Szilágyi Dániel Gimnázium és Szakiskola által szervezett Nyári Ifjúsági Fesztiválokon.
* a Földi János Könyvtár, Emlékház, Hajdúhadházi Galéria kiállításain és vásárain.
* a Káposztás Napokon.

Konczné Erzsike elkészítette a „Káposztás fejedelem” palástját és fejfedőjét, valamint kihímezte a gyönyörű káposztás terítőt, mely igen sok kiállítás dekorációját biztosította.

2011-ben Hajdúszoboszlón mutatkoztak be, képviselték városunkat a Hajdúvárosok Találkozóján, ahol a hajdútelepülések hímző szakkörei állítottak ki.

**„Élő Népművészet Hajdú-Bihar megyében**” – a Hajdú-Bihar megyei Népművészeti Egyesület felmenő rendszerű minősítő rendezvénye volt ez Hajdúhadházon.

**„ Élő Népművészet a kistérségben” –** ez már a Csokonai Művelődési Ház és annak kézimunka szakkörének közös rendezvénye volt.

Az utóbbi két kiállítás nemcsak kézimunkákról szóltak, hanem egyéb tárgyalkotó tevékenységeket is bemutattak.

A Káposztás Napok rendezvényei:

* **2011-ben Jurta állítás és a Nádudvari kézművesség bemutatása;**
* **2012-ben „30 éve 30 féle” kiállítást, amely Hajdú Bihar megye népművészetét mutatta be.**
* **2013-ban „Régi idők járása”** - hagyományok őrzése a településen. Bemutatkozott a Kézimunka szakkör, a Népművészeti Műhely, a Hajdúhadházi Népdalkör, viseletek, feliratos falvédők bemutatása, csigacsinálás és csutka babákat készítettek a gyerekekkel.

**„Cifra szoba” Mérából** – bútoraival, annak színességével maga a csoda volt.

Hajdúhadházi Népdalkör

Kézimunka szakkör közreműködésével.

A művelődési ház ezen rendezvényei nem valósultak volna meg a kézimunka szakkör nélkül.

**A Kézimunka szakkör 2014/15 év anyagának záró kiállítása méltó helyet kapott az Égerházi Imre Kiállító teremben és Alkotóházban.**

**Azt gondolom, hogy e hely méltóságához illő kiállítást hoztak létre a kézimunkázó asszonyok.**

**Kiállításra kerültek:**

* viseletek (kötények, blúzok, ingek;
* a több tárlót is megtöltő légiesen könnyed horgolások;
* úri hímzésekben gyönyörködhetünk
* a színes virágokat idéző kalocsai motívumokat láthatjuk a benti tárlókban lévő riselt terítőkön, a paravánon lévő házi áldást díszítő szegélyen, valamint a tészta nyújtófák tartóján;
* a korai kalocsai minták; fehér alapon fehér hímzések nemes egyszerűségében gyönyörködhetünk.

**Ma már ritka az olyan otthon, amelyet kézzel készített kézimunkák díszítenének.**

**Hajdúhadházon még vannak néhányan, akik életben próbálják tartani ezt a szép hagyományt. Érdemes és kell olyan célokért dolgozni, ami a népi kultúrát átörökíti.**

Gratulálunk az eddigi sikerekhez, a példamutató közösségi élethez;

* minden szakköri tagnak,
* a korábbi és a jelenlegi vezetőknek és
* a szakkört szeretettel segítőknek is.

**Jó szívvel ajánlom figyelmükbe a Kézimunka szakkör 2015. évi kiállításának anyagát.**

S hadd zárjam a köszönőmet egy görög költő szavaival:

**„A gyökerek persze nem látszanak,**

**de tudod, azok tartják a fát!”**

Isten éltesse mindnyájukat.